Clitzasthlan II
Clitzasthlan sive Graece Κλιτζασθλάν, nomine pleno عز الدين قلج أرسلان بن مسعود ʿIzz al-Dīn Qilij Arslān ibn Masʿūd, filius Masut I e familia Selgiukidarum, fuit patre mortuo sultanus Iconiensis ab anno 1156 usque ad 1192. A Byzantinis (duce Ioanne Contostephano) et Danismendidis (duce Yağibašān ibn Dānišmand) anno 1160 debellatus est. Mox Constantinopolim anno 1161 petivit, convocante imperatore Manuele Comneno; ibi dies octoginta remansit, foedera conclusit, filium imperatoris adoptatus est. Imperatorem Manuelem proelio ad Myriocephalum anno 1176 devicit. Anno 1179 Henricum comitem Campaniensem, qui iter faciebat ab Hierosolymis per Iconium, cepit, quem idem Manuel redempsit. Anno fere 1187 regnum suum inter filios novem fratremque necnon nepotem dividere statuit. Mox filius natu maior Coppatinus (Qutb al-Dīn Malik Šāh), potestatem indivisam cupiens, patrem cepit et incarceravit; qui Sozopolim effugit ad filium natu alterum Caichosroëm I. Hic patris successor fuerit ad sultanatum Iconiensem, sed anno 1196 a fratre iuniore Suleimano II eiectus est. Robertus de Monte de matre Clitzasthlan ita refert: "Mater solidani de Iconio veniens ad extrema revelavit filio suo ... quod esset Christiana, et rogavit eum ... quod amaret Christianos." Arnoldus Lubecensis praetendit Clitzasthlan ita Henrico Brunsvicensi anno 1172 explicavisse: "Quaedam nobilis matrona de terra Theutonicorum nupsit regi Ruthenorum, qui genuit ex ea filiam, cuius filia devenit in terram nostram, de qua ego descendi." Clitzasthlan undecim filios genuit atque filiam unam. Inter mulieres una (quae Caichosroëm peperit) Christiana fuit (ita asseverat Nicetas Choniates) et "soror uxoris Caloioannis principis" (ait historia Selgiukidarum anonyma). Quae res difficiliter intellegitur; Caloioannes enim Bulgarorum rex, quo tempore Caichosroës natus esset, aut non iam natus erat aut puerulus fuerat omnibus ignotus. Coppatinus (Qutb al-Dīn Malik Šāh) Caichosroës (Ġiyāṯ al-Dīn Kaiḫüsraw) Rucratinus (Rukn al-Dīn Sulaimān Šāh) Nāṣir al-Dīn Bark Yaruq Šāh Muġīṯ al-Dīn Ṭuġril Šāh Nūr al-Dīn Maḥmūd Sultān Šāh Muʿizz al-Dīn Qaisar Šāh Arslān Šāh Masutus (Muḥyī al-Dīn Masʿūd Šāh) filius nomine incerto ʿIṣmat al-Dunyā wa al-Dīn Kawhar Nasība